大乘讚十首 一
作者：寶誌
朝代：唐

paragraphs: 大道常在目前，雖在目前難覩。
若欲悟道真體，莫除色聲言語。
言語即是大道，不假斷除煩惱。
煩惱本來空寂，妄情遞相纏繞。
一切如影如響，不知何惡何好。
有心取相爲寶，定知見性不了。
若欲作業求佛，業是生死大兆。
生死業常隨身，黑闇獄中未曉。
悟理本來無異，覺後誰晚誰早。
法界量同太虛，衆生智心自小。
但能不起吾我，湼槃法食常飽。